UPDATE. Postul Digi 24 confirmă printr-un comunicat informația legată de Moise Guran. Comunicatul, la finalul articolului

Publicitate

La revedere, TVR! Emisiunea lui Moise Guran se va vedea la o altă televiziune decât postul public. Potrivit informațiilor Paginademedia.ro, Moise Guran a ajuns la o înțelegere cu postul de știri Digi 24.

Venirea lui Moise Guran a fost anunțată în interiorul canalului de știri deținut de RCS în urmă cu câteva minute.

Potrivit informațiilor Paginademedia.ro, emisiunea va fi realizată în același regim în care se producea la TVR, o coproducție Digi 24 - compania Biziday. Totodată, venirea lui nu va afecta programul economic Business Club realizat în prezent de Stelian Muscalu la Digi 24.

Contactat de Paginademedia.ro, Moise Guran a declarat că "în curând vom face un anunț oficial", fără să precizeze care va fi direcția.

Digi 24 a fost indicat drept cel mai potrivit post pentru emisiunea Biziday și în urma unei consultări pe care Moise Guran a avut-o cu cititorii blogului Biziday, după cum Paginademedia.ro a scris aici.

„Unde v-ar plăcea să urmăriți Biziday”, i-a întrebat Moise Guran pe români într-o postare pe site-ul emisiunii. După ce realizatorul TV a decis să nu mai prelungească contractul cu televiziunea publică, unde a realizat emisiunea Biziday timp de cinci ani, Guran i-a consultat pe telespectatori la ce televiziune l-ar vedea.

Chestionarul lui Moise Guran a adunat în mai puțin de o zi peste 4.400 de comentarii, iar un procent covârșitor dintre cei care au răspuns chestionarului au ales Digi24.

Potrivit informațiilor paginademedia.ro, Moise Guran a fost văzut în ultima săptămână patru redacții: Realitatea TV, Digi 24, B1 TV și Prima TV.

Digi 24 a confirmat printr-un comunicat înțelegerea cu Moise Guran. Comunicatul Digi 24:

"Din această toamnă, echipa Biziday se alătura proiectului Digi24. Moise Guran şi colegii săi vor realiza emisiunea „Biziday” şi campania “Clubul celor care muncesc în România” la Digi24. “Emisiunea Biziday este una de conţinut, ne-am străduit întotdeauna să analizăm şi să comentăm, să explicăm pe înţelesul tuturor cele mai relevante evenimente din societatea noastră. Fără parti-pris-uri şi fără prejudecăţi. Aceasta este definiţia Digi24, compatibilitatea este evidentă şi deci alegerea mea nu a fost una dificilă”, spune Moise Guran, realizator Biziday. Digi24 rămâne consecvent angajamentului de acurateţe, echilibru şi echidistanţă pe care şi l-a asumat în faţa telespectatorilor. Ne dorim să fim cea mai consistentă alternativă la oferta de informare şi ne întărim echipa cu care să ne atingem toate obiectivele. “Ne bucurăm că ni se alătura un jurnalist de talia lui Moise Guran, pe care îl cunosc de 16 ani. Ne-am întâlnit în mai multe redacţii, am lucrat împreună şi am continuat să colaborăm chiar şi atunci când n-am mai lucrat împreună. Ne reîntâlnim pentru a dezvolta proiectul Digi24”, spune Cosmin Prelipceanu, redactor-şef Digi24."

Citește și:

Petrişor Obae

petrisor.obaepaginademedia.ro